Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť Nemecka EGF/2013/003 DE/First Solar) /* COM/2013/0706 final */





DÔVODOVÁ SPRÁVA Bod 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[1] umožňuje mobilizáciu Európskeho fondu na prispôsobenie sa globalizácii (ďalej len „fond EGF“) prostredníctvom nástroja flexibility v rámci ročného stropu 500 miliónov EUR nad rámec príslušných okruhov finančného rámca. Pravidlá, ktoré sa uplatňujú na finančné príspevky z fondu EGF, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2]. Dňa 12. apríla 2013 Nemecko predložilo žiadosť EGF/2013/003 DE/First Solar o finančný príspevok z fondu EGF v dôsledku prepúšťania pracovníkov podniku First Solar Manufacturing GmbH v Nemecku. Po dôkladnom preskúmaní tejto žiadosti Komisia v súlade s článkom 10 nariadenia (ES) č. 1927/2006 dospela k záveru, že sú splnené podmienky na poskytnutie finančného príspevku podľa tohto nariadenia. ZHRNUTIE ŽIADOSTI A ANALÝZA Základné údaje: || Referenčné č. EGF || EGF/2013/003 Členský štát || Nemecko Článok 2 || písm. a) Hlavný podnik || First Solar Manufacturing GmbH Dodávatelia a výrobcovia, ktorí sú odberateľmi hlavného podniku || 0 Referenčné obdobie || 15. 11. 2012 – 15. 3. 2013 Začiatok poskytovania personalizovaných služieb || 1. 1. 2013 Dátum žiadosti || 12. 4. 2013 Počet pracovníkov prepustených počas referenčného obdobia || 959 Počet pracovníkov prepustených pred referenčným obdobím a po ňom || 285 Celkový počet oprávnených prepustených pracovníkov || 1 244 Prepustení pracovníci, ktorí sa pravdepodobne zúčastnia na týchto opatreniach || 875 Výdavky na personalizované služby (v EUR) || 4 375 715 Výdavky na poskytovanie podpory z fondu EGF[3] (v EUR) || 235 000 Výdavky na poskytovanie podpory z fondu EGF (v %) || 5,1 Celkový rozpočet (v EUR) || 4 610 715 Príspevok z fondu EGF (50 %) (v EUR) || 2 305 357 1. Žiadosť bola Komisii predložená 12. apríla 2013 a do 14. augusta 2013 bola doplnená o dodatočné informácie. 2. Žiadosť spĺňa podmienky na poskytnutie prostriedkov z fondu EGF uvedené v článku 2 písm. a) nariadenia (ES) č. 1927/2006 a bola predložená v lehote 10 týždňov stanovenej v článku 5 uvedeného nariadenia. Súvislosť medzi prepúšťaním a významnými štrukturálnymi zmenami v usporiadaní svetového obchodu v dôsledku globalizácie 3. Na účely preukázania súvislosti medzi prepúšťaním a významnými zmenami v usporiadaní svetového obchodu v dôsledku globalizácie Nemecko uvádza, že First Solar je americká spoločnosť založená v roku 1999 s cieľom vyrábať solárnu energiu a prispieť k ekologickejšiemu spôsobu výroby elektrickej energie. V roku 2007 založila dva závody vo Frankfurte nad Odrou v Nemecku, kde začala vyrábať solárne moduly. V dôsledku prudkého poklesu cien o zhruba 40 % v porovnaní s predchádzajúcim rokom dospela spoločnosť v roku 2011 k rozhodnutiu, že výroba vo Frankfurte nad Odrou už nie je rentabilná. Toto rozhodnutie viedlo k rokovaniam o sociálnom pláne v roku 2012 a zatvoreniu dvoch výrobných závodov v roku 2013, pričom prepúšťanie prebiehalo počas obdobia od 1. januára do 1. júna. 4. First Solar Manufacturing GmbH je len jedným z mnohých európskych podnikov vyrábajúcich solárnu energiu, ktoré sa za posledné roky (2010 až 2012) stali insolventnými, ukončili podnikanie v oblasti solárnej energie, úplne alebo čiastočne skončili výrobu alebo boli odpredané čínskym investorom[4]. Zo štúdie „Fotovoltický index udržateľného rastu na rok 2011“[5] („Photovoltaic Sustainable Growth Index for 2011“) vyplýva, že „súhrn celkových príjmov všetkých 33 fotovoltických spoločností zahrnutých do štúdie sa zvýšil o 79 %, t. j. z 21 na 36 miliárd USD, a to na trhu, kde sa počet zariadení zvýšil o 129 %. Čínske a taiwanské spoločnosti boli schopné generovať výnosy rýchlejšie ako nemecké a americké spoločnosti. Trhový podiel nemeckých podnikov naďalej prudko klesal. Trhový podiel amerických spoločností sa začal znižovať po štyroch rokoch jeho zvyšovania.“ V období medzi rokmi 2005 až 2011 sa teda podiel Číny na príjmoch zvýšil z 11 % na 45 %, zatiaľ čo v prípade Nemecka sa znížil zo 64 % na 21 %. Jediným ďalším členským štátom EÚ, ktorý vyrába dostatok solárnej energie na to, aby bol uvedený v zozname, je Španielsko s 1 %. 5. Pokiaľ ide o solárne moduly, Čína vybudovala obrovské nadmerné kapacity, ktoré nie sú schopní absorbovať ani jej vlastní spotrebitelia, ani svetový trh. Toto v spojení s celosvetovým poklesom dopytu viedlo k prudkému poklesu cien. V dôsledku miestnej finančnej podpory dostupnej pre výrobcov v Číne a vzhľadom na prioritu tohto sektora v súčasnom čínskom päťročnom pláne (roky 2011 – 2015) sú tieto spoločnosti schopné prežiť a rastú vďaka lacnému predaju svojej produkcie na trhoch v zahraničí. Viac ako 90 % výroby sa vyváža, z toho 80 % do EÚ[6]. Preukázanie počtu prepustených pracovníkov a splnenie kritérií článku 2 písm. a) 6. Nemecko predložilo túto žiadosť podľa intervenčných kritérií článku 2 písm. a) nariadenia (ES) č. 1927/2006, v ktorom sa vyžaduje najmenej 500 prepustených pracovníkov v období štyroch mesiacov v jednom podniku v členskom štáte vrátane pracovníkov prepustených jeho dodávateľmi a výrobcami, ktorí sú odberateľmi hlavného podniku. 7. V žiadosti sa uvádza 959 pracovníkov prepustených spoločnosťou First Solar Manufacturing GmbH počas štvormesačného referenčného obdobia od 15. novembra 2012 do 15. marca 2013 a ďalších 285 pracovníkov prepustených mimo referenčného obdobia, avšak stále v rámci toho istého hromadného prepúšťania a v súvislosti s tou istou udalosťou, ktorá vyvolala prepúšťanie počas referenčného obdobia. K tomuto prepúšťaniu došlo po referenčnom období a medzičasom ho potvrdil členský štát. Všetky uvedené údaje o počte prepustených pracovníkov boli vypočítané podľa článku 2 druhého odseku druhej zarážky nariadenia (ES) č. 1927/2006. Vysvetlenie nepredvídateľnosti tohto prepúšťania 8. Nemecké orgány tvrdia, že spoločnosť First Solar vyrábala solárne moduly vo Frankfurte nad Odrou od roku 2007 a že na jeseň 2010 začala s výstavbou druhého závodu (odhadované náklady: 173 miliónov EUR). V júni 2011 spustila táto druhá prevádzka výrobu a mala podľa plánov dosiahnuť plnú kapacitu počas tretieho štvrťroka tohto istého roka. Spoločnosť mala ďalšie dlhodobé investičné plány v tejto lokalite, kúpila vo Frankfurte nad Odrou ďalšie nehnuteľnosti a oznámila, že otvorí ďalšie dva závody. Náhle zmeny na trhu viedli k tomu, že prehodnotila svoje investície v Nemecku a v júli 2012 prijala rozhodnutie zastaviť ďalší rozvoj a zatvoriť oba závody. Napriek ťažkostiam je spoločnosť First Solar naďalej jedným z najväčších výrobcov solárnych modulov na svete. Pracovníci ani verejné orgány nemohli rozhodnutie o zatvorení závodov vo Frankfurte nad Odrou predvídať. Identifikácia prepúšťajúcich podnikov a pracovníkov, ktorým je pomoc určená 9. Žiadosť sa týka 1 244 pracovníkov, pričom všetci boli prepustení z podniku First Solar Manufacturing GmbH, a to vo viacerých vlnách (1. januára, 1. marca a 1. júna 2013). 10. Členenie pracovníkov, ktorí sa pravdepodobne zúčastnia na opatreniach: Kategória || Počet || Podiel v percentách Muži || 667 || 76,2 Ženy || 208 || 23,8 Občania EÚ || 871 || 99,5 Občania krajín, ktoré nie sú členskými štátmi EÚ || 4 || 0,5 Vo veku od 15 do 24 rokov || 36 || 4,1 Od 25 do 54 rokov || 723 || 82,6 Od 55 do 64 rokov || 116 || 13,3 Nad 64 rokov || 0 || 0,0 11. Medzi pracovníkmi, ktorí sa pravdepodobne zúčastnia na týchto opatreniach, je 45 pracovníkov s dlhodobými zdravotnými problémami alebo so zdravotným postihnutím. 12. Členenie podľa profesijných kategórií: Kategória || Počet || Podiel v percentách Členovia zákonodarných orgánov, vyšší úradníci a riadiaci pracovníci || 91 || 10,4 Odborníci || 33 || 3,8 Technici a pridružení odborníci || 201 || 23,0 Administratívni pracovníci || 18 || 2,1 Remeselníci a remeselní pracovníci || 14 || 1,6 Obsluha strojov a zariadení a montážni pracovníci || 492 || 56,2 Pomocní a nekvalifikovaní pracovníci || 26 || 3,0 13. V súlade s článkom 7 nariadenia (ES) č. 1927/2006 Nemecko potvrdilo, že bola uplatnená politika rovnosti mužov a žien a nediskriminácie a že bude aj naďalej uplatňovaná počas rôznych etáp poskytovanie podpory z fondu EGF, a najmä v rámci prístupu k nemu. Opis príslušného územia a jeho orgánov a zainteresovaných strán 14. Tieto prepúšťania sa týkajú mesta Frankfurt nad Odrou, ktoré má zhruba 60 000 obyvateľov a nachádza sa vo východnej časti Nemecka (Brandenbursko), približne 80 km od Berlína a priamo na nemecko-poľskej hranici. Tento región sa vyznačuje prevažujúcimi MSP, najmä v sektore stavebníctva, a vysokým podielom starších osôb, keďže mladší obyvatelia sa radšej sťahujú do väčších miest. Obec sa pokúšala vytvoriť stredisko solárneho priemyslu, kde by sa usadili rôzne podniky a ponúkli zamestnanie. Ponuka pracovných miest v stavebnom sektore aj v kedysi významnej miestnej vojenskej základni sa znižuje a skutočnosť, že hlavný výrobca solárnej energie bol teraz zatvorený, má vážny dosah na tento región. Očakávané účinky prepúšťania na miestnu, regionálnu alebo celoštátnu zamestnanosť 15. Prepúšťanie v spoločnosti First Solar (1 244 osôb) bude mať za následok okamžité zvýšenie miery nezamestnanosti o 4 percentuálne body, pokiaľ nebude možné rýchlo vytvoriť nové pracovné miesta. Táto oblasť už trpí nadpriemerne vysokou mierou nezamestnanosti (11,3 % v porovnaní s celoštátnym priemerom 7,4 %, údaje z februára 2013). Miera nezamestnanosti v meste Frankfurt nad Odrou je ešte vyššia, na úrovni 14,1 % (údaje z decembra 2012). 16. V okruhu 200 km od mesta je len málo iných pracovných možností, čo je významný faktor pri plánovaní opatrení pre pracovníkov. Najsľubnejšími sektormi sú zdravotnícke a ošetrovateľské profesie, ako aj tradičné živnosti ako zvárači, elektrikári, mechanici, pokrývači, štukatéri, tesári, obkladači a inštalatéri. Príležitosti možno nájsť aj v oblasti stravovacích služieb a cestovného ruchu, najmä v potravinárskom priemysle a špecializovanej gastronómii. 17. Pracovníci, ktorých prepustila spoločnosť First Solar, sú väčšinou dostatočne kvalifikovaní, no mnohí z nich nikdy nepracovali v oboroch, pre ktoré získali kvalifikáciu. Budú preto potrebovať opatrenia na zdokonalenie, obnovenie a aktualizáciu ich pôvodnej kvalifikácie alebo na získanie kvalifikácie v obore, v ktorom už majú pracovnú prax. Koordinovaný balík personalizovaných služieb, ktoré sa majú financovať, a členenie predpokladaných nákladov naň vrátane jeho komplementárnosti voči opatreniam financovaným zo štrukturálnych fondov 18. Sociálni partneri, ktorí pôsobia v spoločnosti First Solar, sa dohodli v júli 2012 na sociálnom pláne, ktorý zahŕňa služby prechodnej spoločnosti. Organizáciou, ktorú si zainteresované strany zvolili, aby poskytovala služby prechodnej spoločnosti, je TÜV Rheinland Personal GmbH, ktorá bude pôsobiť v troch lokalitách vhodných pre prepustených pracovníkov, t. j. vo Frankfurte nad Odrou, Beeskowe a Berlíne. Služby prechodnej spoločnosti sa budú pracovníkom poskytovať od 1. januára, 1. marca a 1. júna 2013, v závislosti od dátumov ich odchodu zo spoločnosti First Solar, pričom neveľký počet osôb začne tieto služby využívať neskôr. Počas úvodnej šesťmesačnej etapy, kým bude Nemecko očakávať schválenie svojej žiadosti o príspevok z fondu EGF, bude prechodnú spoločnosť financovať čiastočne prepúšťajúci zamestnávateľ v rámci sociálneho plánu a čiastočne bude spolufinancovaná z ESF, prostredníctvom spolkového programu. Po prvých šiestich mesiacoch sa služby prechodnej spoločnosti rozšíria, zavedú sa nové opatrenia a celý balík bude spolufinancovaný z fondu EGF. 19. Všetky ďalej uvedené opatrenia spolu vytvárajú koordinovaný balík personalizovaných služieb zameraných na opätovné začlenenie pracovníkov na trh práce: – Diéty (Transferkurzarbeitergeld): vo výške 60 % predchádzajúcich čistých príjmov pracovníka alebo vo výške 67 %, ak býva v domácnosti s jedným alebo viac deťmi. Vyplácajú sa počas deviatich mesiacov odo dňa nástupu pracovníka do prechodnej spoločnosti vrátane úvodného obdobia, keď sú opatrenia poskytované prechodnou spoločnosťou spolufinancované z ESF. Transferkurzarbeitergeld slúži takisto ako nemecká spoluúčasť na financovaní opatrení ESF poskytovaných pracovníkom počas úvodnej etapy Transfergesellschaft (prechodnej spoločnosti). V účtovníctve sa preto starostlivo rozlišuje Transferkurzarbeitergeld v rámci ESF a Transferkurzarbeitergeld v rámci fondu EGF, aby nehrozilo riziko dvojitého financovania. Diéty idú na vrub fondu EGF iba v tých obdobiach, keď sa oprávnení pracovníci zúčastňujú na aktívnych opatreniach, ale znižujú sa na 49,4 % oprávnenej čiastky zodpovedajúcej percentuálnemu podielu času stráveného pracovníkmi na príprave činností alebo v nadväznosti na činnosti poskytované prechodnou spoločnosťou a pri ktorých sa nevedú výkazy práce[7]. – Kurzy odbornej prípravy na získanie kvalifikácie (Qualifizierungen): ponúkajú sa oprávneným pracovníkom po vytvorení profilu a po pohovore s profesijným poradcom so zámerom pomôcť im využiť príležitosti identifikované na trhu práce. Keďže väčšina oprávnených pracovníkov už je dostatočne kvalifikovaná, väčšina opatrení bude ponúkať zdokonalenie alebo obnovu existujúcich zručností. Budú sa usporadúvať individuálne i skupinové kurzy a bude k dispozícii niekoľko stáží. Pracovníkom sa bude takisto poskytovať pomoc pri založení vlastnej firmy, ak sa rozhodnú pre túto možnosť. V prípade 22 sluchovo postihnutých pracovníkov budú kurzy upravené tak, aby zohľadňovali ich potreby. – Riadenie odbornej prípravy (Qualifizierungsmanagement): opatrenia odbornej prípravy pripravujú a realizujú manažéri odbornej prípravy. Ich hlavnou úlohou je vyhovieť individuálnym potrebám, pokiaľ ide o kurzy, t. j. nájsť najvhodnejší kurz pre každého pracovníka na základe profesijnej dráhy, ktorú si navrhne spolu s profesijným poradcom. Sú zodpovední aj za akékoľvek právne záležitosti, napr. pokiaľ ide o verejné obstarávanie a pravidlá hospodárskej súťaže. Na tomto mieste treba poznamenať, že výber kurzov je pre každého jednotlivca úplne otvorený a že na to, aby bolo možné pomôcť každej osobe s optimálnym výberom vzhľadom na jej osobné pomery, sú potrebné odborné znalosti. – Workshopy a partnerské skupiny: pôjde o skupinové fóra, v ktorých bude sprostredkovateľ pomáhať účastníkom pri výmene názorov a úvah. Partnerské skupiny je možné zostaviť rôznymi spôsobmi, napríklad podľa vekovej skupiny, potrieb, zloženia rodiny alebo predchádzajúcej pracovnej skúsenosti. Celý rad pracovníkov mal zdravotné problémy v dôsledku systému práce na dvanásťhodinové zmeny, ktorý používala spoločnosť First Solar. Týmto pracovníkom sa bude poskytovať zdravotná starostlivosť a poradenstvo. – Podporné služby a hľadanie zamestnania v zahraničí (flankierende Leistungen und internationale Arbeitssuche): zahŕňa všetky potrebné opatrenia od obstarávania dokumentácie po preklady kvalifikácií, účasť na veľtrhoch práce a jazykové kurzy, umiestnenie pracovných inzerátov a medzikultúrnu odbornú prípravu. Očakáva sa, že malý počet oprávnených pracovníkov môže mať záujem o túto ponuku. – Hĺbkové poradenstvo pri zakladaní firmy (vertiefte Existenzgründungsberatung): jeho súčasťou budú odborné poradenské služby pre tých, ktorí uvažujú o podnikaní. Pracovníkom bude poskytnutá pomoc pri príprave vlastného podnikateľského plánu a získaní grantov na rozbehnutie podnikania od Agentur für Arbeit. Budú sa usporadúvať semináre, vďaka ktorým získajú potrebné vedomosti o vedení podniku. – Hľadanie zamestnania (Stellensuche/Stellenresearcher) : profesionálny vyhľadávač pracovných príležitostí využije svoje kontakty a skúsenosti s cieľom nájsť potenciálne voľné pracovné miesta, ktoré ešte neboli uverejnené a ktoré by mohli byť vhodné pre oprávnených pracovníkov. – Aktivačný grant v podobe šprintérskej prémie (Aktivierungszuschuss in Form einer Sprinterpremie): táto klesajúca prémia sa vyplatí pracovníkom, ktorí si rýchlo a bez pomoci nájdu novú prácu po ukončení opatrení poskytovaných prechodnou spoločnosťou. – Následná činnosť a následná starostlivosť (Beratung und Betreuung bei Arbeitsaufnahme und Arbeitslosigkeit): pracovníci môžu využiť ďalšie odporúčania a poradenstvo potom, čo nastúpia do nového zamestnania, takže je možné minimalizovať riziko straty pracovného miesta. O tých, ktorí si ešte nenašli nové zamestnanie, je možné sa starať do konca obdobia poskytovanie podpory z fondu EGF, a to v úzkej spolupráci s verejnými službami zamestnanosti. Pracovníkom sa takisto poskytnú zložky s ich profilmi, poskytnutými službami a získanými kvalifikáciami, ako aj s popisom prípadnej ďalšej pomoci, ktorú môžu potrebovať. 20. Výdavky na poskytovanie podpory z fondu EGF, ktoré sú uvedené v žiadosti v súlade s článkom 3 nariadenia (ES) č. 1927/2006, sa vzťahujú na prípravné, riadiace a kontrolné činnosti, ako aj na informovanie a propagáciiu. 21. Personalizované služby, ktoré prezentovali nemecké orgány, sú aktívnymi opatreniami trhu práce v rámci oprávnených opatrení definovaných v článku 3 nariadenia (ES) č. 1927/2006. Nemecké orgány odhadujú celkové náklady na 4 610 715 EUR, pričom výdavky na personalizované služby predstavujú 4 375 715 EUR a výdavky na poskytovanie podpory z fondu EGF 235 000 EUR (5,1 % z celkovej sumy). Celkový príspevok požadovaný z fondu EGF je 2 305 357 EUR (50 % celkových nákladov). Opatrenia || Odhadovaný počet pracovníkov, ktorým je pomoc určená || Odhadované náklady na pracovníka, ktorému je pomoc určená (v EUR) || Celkové náklady (fond EGF a spolufinancovanie zo strany členského štátu) (v EUR) Personalizované služby (článok 3 ods. 1 nariadenia (ES) č. 1927/2006) Diéty (Transferkurzarbeitergeld) || 875 || 2 714 || 2 374 750 Kurzy odbornej prípravy na získanie kvalifikácie (Qualifizierungen) || 245 || 3 421 || 838 145 Riadenie odbornej prípravy (Qualifizierungsmanagement) || 245 || 325 || 79 625 Workshopy a partnerské skupiny || 350 || 340 || 119 000 Podporné služby a hľadanie zamestnania v zahraničí (flankierende Massnahmen und internationale Arbeitssuche) || 35 || 1 160 || 40 600 Hĺbkové poradenstvo pri zakladaní firmy (vertiefte Existenzgruendungsberatung) || 5 || 619 || 3 095 Hľadania zamestnania (Stellensuche/Stellenresearch) || 770 || 200 || 154 000 Aktivačný grant v podobe šprintérskej prémie (Aktivierungszuschuss/Sprinterpraemie) || 200 || 1 869 || 373 800 Následná činnosť a následná starostlivosť (Beratung und Betreuung bei Arbeitsaufnahme und Arbeitslosigkeit) || 770 || 510 || 392 700 Medzisúčet – personalizované služby || || 4 375 715 Výdavky na poskytovanie podpory z fondu EGF (článok 3 ods. 3 nariadenia (ES) č. 1927/2006) Prípravné činnosti || || 52 000 Riadenie || || 130 000 Informovanie a propagácia || || 7 000 Kontrolné činnosti || || 46 000 Medzisúčet – výdavky na poskytovanie podpory z fondu EGF || || 235 000 Odhadované náklady spolu || || 4 610 715 Príspevok z fondu EGF (50 % celkových nákladov) || || 2 305 357 22. Nemecko potvrdzuje, že opísané opatrenia dopĺňajú opatrenia financované zo štrukturálnych fondov a že sú prijaté opatrenia zabraňujúce dvojitému financovaniu. Počas prvých šiestich mesiacov, kým Nemecko očakáva schválenie svojej žiadosti o príspevok z fondu EGF, budú služby prechodnej spoločnosti financovať spoločne ESF a prepúšťajúci zamestnávateľ. Tento postup sa už využil v prípade minulých žiadostí Nemecka o príspevok z fondu EGF a poukazovalo sa naň na úrovni EÚ ako na pozitívny príklad osvedčených postupov v oblasti komplementárnosti medzi ESF a EGF. Dátum (dátumy), odkedy sa začali alebo sa plánujú začať poskytovať personalizované služby pre príslušných pracovníkov 23. Nemecko začalo príslušným pracovníkom poskytovať personalizované služby zahrnuté do koordinovaného balíka navrhnutého na spolufinancovanie z fondu EGF 1. januára 2013. Tento dátum preto predstavuje začiatok obdobia oprávnenosti na akúkoľvek pomoc, ktorú možno poskytnúť z fondu EGF. Postupy konzultácií so sociálnymi partnermi 24. Plánovaný balík opatrení z fondu EGF bol založený na podporných opatreniach, ktoré dohodli sociálni partneri ako súčasť sociálneho plánu pre prepustených pracovníkov. Prebehli dva okrúhle stoly (25. septembra 2012 a 19. februára 2013) medzi riadiacim orgánom fondu EGF a zástupcami pracovníkov spoločnosti First Solar s cieľom diskutovať o možnosti požiadať o podporu z fondu EGF. Boli predložené plány prechodnej spoločnosti TÜV Rheinland Personal GmbH a túto koncepciu uvítali všetky zúčastnené strany. Informácie o opatreniach, ktoré sú povinné podľa vnútroštátnych právnych predpisov alebo kolektívnych zmlúv 25. Pokiaľ ide o kritériá uvedené v článku 6 nariadenia (ES) č. 1927/2006, nemecké orgány vo svojej žiadosti: · potvrdili, že finančný príspevok z fondu EGF nenahrádza opatrenia, za ktoré sú zodpovedné podniky podľa vnútroštátnych právnych predpisov alebo kolektívnych zmlúv; · preukázali, že týmito opatreniami sa poskytuje podpora jednotlivým pracovníkom a nemajú sa použiť na reštrukturalizáciu podnikov alebo sektorov; · potvrdili, že na uvedené oprávnené činnosti sa neprijíma pomoc z iných finančných nástrojov EÚ. Systémy riadenia a kontroly 26. Nemecko oznámilo Komisii, že finančný príspevok bude spravovaný tými istými orgánmi v rámci Spolkového ministerstva práce a sociálnych vecí (Bundesministerium für Arbeit und Soziales), ktoré spravujú ESF. Avšak v rámci „Gruppe Europäische Fonds für Beschäftigung“ (skupina pre európske fondy pre zamestnanosť) je príslušným riadiacim orgánom pre fond EGF „Referat EF 4“, kým riadiacim orgánom pre ESF je „Referat EF 1“. Kontrolným orgánom pre fondy EGF a ESF je „Organisationseinheit Prüfbehörde“. Tieto orgány takisto spravujú predchádzajúce príspevky z fondu EGF do Nemecka. Financovanie 27. Na základe žiadosti Nemecka sa navrhuje príspevok z fondu EGF na koordinovaný balík personalizovaných služieb (vrátane výdavkov na poskytnutie podpory z fondu EGF) vo výške 2 305 357 EUR, čo predstavuje 50 % celkových nákladov. Výška prostriedkov, ktoré Komisia v rámci fondu navrhuje vyčleniť, vychádza z informácií poskytnutých Nemeckom. 28. Vzhľadom na maximálnu možnú výšku finančného príspevku z fondu EGF podľa článku 10 ods. 1 nariadenia (ES) č. 1927/2006, ako aj po zohľadnení možnosti prerozdelenia rozpočtových prostriedkov, Komisia navrhuje mobilizovať fond EGF v celkovej uvedenej výške a prideliť tieto prostriedky do okruhu 1a finančného rámca. 29. Predložením tohto návrhu na mobilizáciu fondu EGF Komisia začína v súlade s bodom 28 medziinštitucionálnej dohody zo 17. mája 2006 zjednodušený postup trialógu s cieľom dosiahnuť súhlas oboch zložiek rozpočtového orgánu s potrebou použiť finančné prostriedky z fondu EGF a s požadovanou výškou týchto prostriedkov. Komisia vyzýva tú z dvoch zložiek rozpočtového orgánu, ktorá na príslušnej politickej úrovni dosiahne dohodu o návrhu na mobilizáciu ako prvá, aby o svojich zámeroch informovala druhú zložku rozpočtového orgánu a Komisiu. V prípade nesúhlasu jednej z dvoch zložiek rozpočtového orgánu sa zvolá oficiálne zasadnutie trialógu. 30. Komisia predkladá samostatne žiadosť o prevod s cieľom zahrnúť do rozpočtu na rok 2013 osobitné viazané rozpočtové prostriedky v súlade s bodom 28 medziinštitucionálnej dohody zo 17. mája 2006. Zdroj platobných rozpočtových prostriedkov 31. Na úhradu sumy 2 305 357 EUR potrebnej v súvislosti s predloženou žiadosťou sa použijú prostriedky vyčlenené v rozpočte na rok 2013 na rozpočtovú položku fondu EGF. Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť Nemecka EGF/2013/003 DE/First Solar) EURÓPSKY PARLAMENT A RADA EURÓPSKEJ ÚNIE, So zreteľom na Zmluvu o fungovaní Európskej únie, so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[8], a najmä na jej bod 28, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[9], a najmä na jeho článok 12 ods. 3, so zreteľom na návrh Európskej komisie[10], keďže: (1) Európsky fond na prispôsobenie sa globalizácii (ďalej len „EGF“) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní na trh práce. (2) Medziinštitucionálna dohoda zo 17. mája 2006 umožňuje mobilizáciu fondu EGF v rámci ročného stropu vo výške 500 miliónov EUR. (3) Nemecko predložilo 12. apríla 2013 žiadosť o mobilizáciu fondu EGF v súvislosti s prepúšťaním v podniku First Solar Manufacturing GmbH a do 14. augusta 2013 ju doplnilo o ďalšie informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje mobilizovať prostriedky vo výške 2 305 357 EUR. (4) Fond EGF by sa preto mal mobilizovať s cieľom poskytnúť finančný príspevok v súvislosti so žiadosťou Nemecka, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2013 sa mobilizuje Európsky fond na prispôsobenie sa globalizácii (EGF) s cieľom poskytnúť sumu 2 305 357 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] Ú. v. EÚ C 139, 14.6.2006, s. 1. [2] Ú. v. EÚ L 406, 30.12.2006, s. 1. [3] V súlade s článkom 3 ods. 3 nariadenia (ES) č. 1927/2006. [4] http://prosun.org/en/fair-competition/alarming-situation.html. [5] http://www.nationalsolartraders.com.au/NST%20DATA/Data%20Sheets/Trina/PRTM_PVSGI_2011_Summary_July2011_v2.pdf. [6] EU ProSun. [7] V súlade so schválením Komisie na základe štúdie univerzity v Duisburgu Essene (október 2009). [8] Ú. v. EÚ C 139, 14.6.2006, s. 1. [9] Ú. v. EÚ L 406, 30.12.2006, s. 1. [10] Ú. v. EÚ C [...], [...], s. [...].